b'\n_START_ARTICLE_\nPhilippe Leclerc de Hauteclocque\n_START_SECTION_\nBakgrunn\n_START_PARAGRAPH_\nLeclerc var s\xc3\xb8nn av Adrien, greve av Hauteclocque (1864\xe2\x80\x931945) og Marie-Th\xc3\xa9r\xc3\xa8se van der Cruisse de Waziers (1870\xe2\x80\x931956). Fornavnet Philippe var en oppkalling etter en av hans forfedre som var blitt drept av kroater i 1635. Han studerte ved \xc3\x89cole sp\xc3\xa9ciale militaire de Saint-Cyr og ble uteksaminert i 1924.\n_START_SECTION_\nKarriere\n_START_PARAGRAPH_\nHan ble utnevnt til kaptein i 1937, brigader i 1941 og generalmajor i 1943._NEWLINE_Under andre verdenskrig sluttet han seg til de frie franske styrkene etter Frankrikes fall. Han ble utnevnt til major og beordret til Fransk Ekvatorial-Afrika som guvern\xc3\xb8r av Fransk Kamerun fra 29. august 1940 til 12. november 1940. Han kjempet mot Vichy-franske styrker i Tsjad og deltok i felttoget i Nord-Afrika._NEWLINE_Da D-dagen kom ledet han den 2. frie franske panserdivisjon, som befridde Paris. Han tok imot Dietrich von Choltitzs overgivelse av byen. 2. frie franske panserdivisjon befridde deretter Strasbourg og da krigen i Europa sluttet sto de i Berchtesgaden, ogs\xc3\xa5 kjent som Hitlers \xc3\x98rnerede. Han ble deretter utnevnt til \xc3\xb8verstkommanderende over de franske styrkene i stillehavsomr\xc3\xa5det og var Frankrikes representant under den japanske kapitulasjonen. I mai 1945 ble han tildelt \xc3\x86reslegionen. Han ble ogs\xc3\xa5 utnevnt til Frigj\xc3\xb8ringsordenen._NEWLINE_Som fransk \xc3\xb8verstkommanderende i Indokina ledet han de franske styrkene i Det franske ekspedisjonskorps i Det fjerne \xc3\xb8sten under begynnelsen av f\xc3\xb8rste indokinesiske krig og mente man skulle forhandle med Viet Minh, da forhandlingene mislyktes ble han erstattet med Jean-Etienne Valluy._NEWLINE_Han d\xc3\xb8de i et flykrasj ved Colomb-B\xc3\xa9char i Algerie.'